Γνωμοδότηση της Οικονομικής και Κοινωνικής Επιτροπής για την «Πρόταση απόφασης του Συμβουλίου για την προώθηση των ευρωπαϊκών περιόδων εναλλασσόμενης κατάρτισης περιλαμβανομένης της μαθητείας»

(98/C 214/16)

Στις 3 Φεβρουαρίου 1998, και σύμφωνα με το άρθρο 127 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα κοινωνικών, οικογενειακών, εκπαιδευτικών και πολιτισμικών θεμάτων, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 16 Απριλίου 1998, με βάση εισηγητική έκθεση του κ. Dantin.

Κατά την 354η σύνοδο ολομέλειας της 29ης Απριλίου 1998, η Οικονομική και Κοινωνική Επιτροπή υιοθέτησε με 115 ψήφους υπέρ, 1 κατά και 5 αποχές την ακόλουθη γνωμοδότηση.

1. Εισαγωγή

1.1. Η πρόσφατη ανακοίνωση της Επιτροπής για την προώθηση της μαθητείας στην Ευρώπη (), η οποία καταρτίστηκε κατόπιν αιτήσεως του Ευρωπαϊκού Συμβουλίου της Φλωρεντίας (Ιούνιος 1996), καταδεικνύει τη σημασία της μαθητείας, και γενικότερα της εναλλασσόμενης κατάρτισης.

1.2. Η ΟΚΕ, στη γνωμοδότηση που εξέδωσε για την ανακοίνωση αυτή (), επικροτεί το καινοτόμο περιεχόμενό της, εκφράζοντας, ταυτόχρονα, ορισμένες επιφυλάξεις και προτάσεις κυρίως σχετικά με την κινητικότητα των μαθητευομένων.

1.3. Η πρόταση απόφασης του Συμβουλίου για την προώθηση των ευρωπαϊκών περιόδων εναλλασσόμενης κατάρτισης, περιλαμβανομένης της μαθητείας, φθάνει, λοιπόν, την κατάλληλη στιγμή.

1.4. Πράγματι, - όπως σημειώνεται στην αιτιολογική έκθεση του εξεταζόμενου κειμένου - στα πλαίσια της υλοποίησης της εσωτερικής αγοράς, και, γενικότερα, της οικοδόμησης ενός χώρου χωρίς σύνορα, η κινητικότητα των μαθητευομένων καθίσταται μία διάσταση, ολοένα και πιο σημαντική, της ευρωπαϊκής ιθαγένειας και ένα εργαλείο διαπολιτισμικής και κοινωνικής ολοκλήρωσης.

1.5. Η πρόταση απόφασης του Συμβουλίου που παρουσιάζει η Επιτροπή, ενώ αναγνωρίζει την ευθύνη των κρατών μελών ως προς το περιεχόμενο και την οργάνωση των συστημάτων και μηχανισμών της επαγγελματικής κατάρτισης, έχει ταυτόχρονα εθελοντικό χαρακτήρα, εφ' όσον τα εν λόγω συστήματα και μηχανισμοί προβλέπουν την εναλλασσόμενη κατάρτιση περιλαμβάνοντας μία ή περισσότερες περιόδους κινητικότητας. Ο στόχος της είναι διττός:

- να καθοριστούν το περιεχόμενο και οι κοινές αρχές στις οποίες υπόκεινται αυτές οι περίοδοι κατάρτισης σε άλλο κράτος μέλος, στα πλαίσια της εναλλασσόμενης κατάρτισης, όταν οι περίοδοι αυτές αποτελούν τμήμα της κατάρτισης που παρακολουθείται στο κράτος μέλος προέλευσης 7

- να αυξηθεί η διαφάνεια αυτών των περιόδων κατάρτισης, μέσω μιας βεβαίωσης («Ευρωπαϊκό βιβλιάριο κατάρτισης»), της οποίας το περιεχόμενο και η παρουσίαση καθορίζονται σε κοινοτικό επίπεδο και η οποία πιστοποιεί την εμπειρία που απέκτησε ο δικαιούχος σε άλλο κράτος μέλος στο πλαίσιο κατάρτισης ή/και εργασίας.

1.6. Σύμφωνα με την πρόταση απόφασης, η καθιέρωση των «ευρωπαϊκών περιόδων κατάρτισης» και του «ευρωπαϊκού βιβλιαρίου κατάρτισης» θα προωθήσει την ανάπτυξη της εναλλασσόμενης κατάρτισης και της μαθητείας στα κράτη μέλη, μέσα στο ευρύτερο πλαίσιο των πολιτικών που εφαρμόζονται για την υποστήριξη της ανάπτυξης, της ανταγωνιστικότητας και της απασχόλησης.

2. Γενικές παρατηρήσεις

2.1. Η Οικονομική και Κοινωνική Επιτροπή επικροτεί γενικά την πρόταση απόφασης που υποβάλλεται στο Συμβούλιο, κρίνει όμως ότι είναι απαραίτητες ορισμένες τροποποιήσεις όσον αφορά το πεδίο εφαρμογής και τη λειτουργία της πρότασης αυτής (βλ. σημείο 3).

2.2. Πράγματι, όπως αναλύεται και στη γνωμοδότησή της για την ανακοίνωση «Η προώθηση της μαθητείας στην Ευρώπη», οι θέσεις της ΟΚΕ συνηγορούν προς την άποψη ότι η εναλλασσόμενη κατάρτιση - και κυρίως η μαθητεία - ευνοεί την ένταξη στον επαγγελματικό βίο και επομένως την απασχόληση, ενώ παράλληλα προωθεί τη συνειδητοποίηση της ιδιότητας του ευρωπαίου πολίτη και την ελεύθερη κυκλοφορία.

2.3. Στη γνωμοδότηση που προαναφέρεται, η ΟΚΕ σημειώνει ότι αναμένει με ενδιαφέρον το σχέδιο του μέσου που θα δημιουργήσει ένα νομικό πλαίσιο για την προώθηση της μαθητείας στην Ευρώπη. Επισημαίνει ότι ένα τέτοιο νομικό πλαίσιο θα πρέπει να μεριμνά ιδιαίτερα για τη διευκρίνιση των εγγυήσεων σε θέματα χρόνου εργασίας και κατάρτισης, συνθηκών υποδοχής (στέγαση, διατροφή, υπεύθυνος μαθητείας, κριτήρια ποιότητας), κοινωνικής και νομικής κάλυψης. Στη συνέχεια, αναφέρει ότι το γενικό πλαίσιο θα πρέπει να αποσκοπεί γενικότερα στην ελάφρυνση, και ει δυνατόν την κατάργηση, των διαφόρων δυσχερειών που επεσήμαινε η ΟΚΕ σχετικά με την ενδοκοινοτική κατάρτιση στη γνωμοδότησή της για την Πράσινη Βίβλο της Επιτροπής «Εκπαίδευση, κατάρτιση, έρευνα: τα εμπόδια στη διακρατική κινητικότητα» (), μέσω της ιδιαίτερης προσοχής που θα πρέπει να δοθεί στα ενδοκοινοτικά διπλώματα που χορηγούνται στα πλαίσια της μαθητείας και γενικότερα της εναλλασσόμενης κατάρτισης, κυρίως όσον αφορά τους νέους κλάδους.

2.4. Ως εκ τούτου, η ΟΚΕ θα αντιμετωπίσει την υπό εξέταση πρόταση απόφασης του Συμβουλίου με βάση τους προβληματισμούς που έχει ήδη αναπτύξει με την ευκαιρία των προηγούμενων γνωμοδοτήσεών της.

3. Ειδικές παρατηρήσεις

3.1. Η ΟΚΕ επικροτεί, επί της αρχής, την καθιέρωση των «ευρωπαϊκών περιόδων κατάρτισης» και του «ευρωπαϊκού βιβλιαρίου κατάρτισης» και εύχεται η υπό εξέταση πρόταση να μην αποτελεί αυτοσκοπό, ούτως ώστε να συνεχιστεί και να διευρυνθεί η δυναμική που έχει τεθεί σε κίνηση. Πράγματι, παρά το ενδιαφέρον που παρουσιάζει η πρόταση, δεν θα μπορούσε από μόνη της να αποτελέσει επαρκή λύση για την ανάπτυξη της εναλλασσόμενης κατάρτισης, περιλαμβανομένης της μαθητείας, στην Ευρώπη και της απαραίτητης διακρατικής κινητικότητας. Η ΟΚΕ θεωρεί ότι το εν λόγω σχέδιο απόφασης είναι υπερβολικά περιορισμένο. Ότι δεν θα μπορούσε, σε καμία περίπτωση, να καθορίσει το καθεστώς ή τις διαδικασίες της κινητικότητας των μαθητευομένων. Έχει περιορισμένο πολιτικό χαρακτήρα και περιορίζεται στη διατύπωση μιας τεχνικής φύσεως απόφασης που απλά και μόνο διευρύνει το πρόγραμμα Leonardo, ώστε να περιλάβει την εναλλασσόμενη κατάρτιση και μαθητεία, και ρυθμίζει εν μέρει τα προβλήματα που τίθενται μεταξύ χώρας υποδοχής και χώρας προέλευσης.

Θα ήταν επομένως σκόπιμο, πέρα από την παρούσα πρόταση απόφασης του Συμβουλίου, να συνεχιστεί ο σχετικός προβληματισμός (βλ. γνωμοδότηση CES 110/98) και να καταρτιστούν μέτρα που να προωθούν περαιτέρω την υλοποίηση και την εφαρμογή της έννοιας αυτής, μεριμνώντας παράλληλα ώστε τα μέτρα αυτά να μην οδηγούν στη μείωση της προσφοράς θέσεων εναλλασσόμενης κατάρτισης, αλλά, αντίθετα, να λειτουργούν συμπληρωματικά ως προς τις ήδη υπάρχουσες θέσεις κατάρτισης.

Η ΟΚΕ εκφράζει τη λύπη της για το γεγονός ότι, ενώ η προηγούμενη ανακοίνωση της Επιτροπής αφορούσε τη μαθητεία, η πρόταση απόφασης του Συμβουλίου αφορά όλες τις μορφές εναλλασσόμενης κατάρτισης, στο σύνολό τους, μεταξύ των οποίων και τη μαθητεία. Το γεγονός αυτό θα μπορούσε να αποβεί σε έλλειψη συνέπειας του προβληματισμού που είχε αναπτυχθεί και της υλοποίησής του, εξαιτίας της διαφοράς των πεδίων εφαρμογής. Προκειμένου να διασαφηνιστεί η κατάσταση, απαιτείται μία συγκριτική εκτίμηση διότι, λόγω των αρχών και της λειτουργίας της μαθητείας, πρέπει να γίνει διάκριση μεταξύ της τελευταίας και της εναλλασσόμενης κατάρτισης με την αυστηρή έννοια του όρου.

3.2. Η ΟΚΕ φρονεί ότι το κείμενο που της υπεβλήθη δεν είναι παρά ένα μικρό μέρος της συγκεκριμενοποίησης του νομικού πλαισίου την οποία επιθυμούσε. Αυτό ισχύει και για τον ορισμό της κατάρτισης και για την κατανομή της άσκησης των διαφόρων υποχρεώσεων. Θα ήταν χρήσιμο να διευκρινίζεται ποιος κάνει τι και ποιος έχει την ευθύνη για τι. Το κείμενο αυτό είναι περιορισμένο, συνιστά ωστόσο ένα πρώτο στάδιο για την ανάπτυξη της εναλλασσόμενης κατάρτισης, περιλαμβανομένης της μαθητείας, στην Ευρώπη. Τα κράτη μέλη πρέπει να αναλάβουν μεγαλύτερη δράση όσον αφορά το περιεχόμενο και τη διάρθρωση της εκπαίδευσης (άρθρο 127).

3.3. Εξάλλου, παρότι το προτεινόμενο κείμενο, στο συγκεκριμένο σημείο σχετικά με το «ευρωπαϊκό βιβλιάριο κατάρτισης», συνιστά ένα νομικό εργαλείο που αίρει ορισμένα από τα εμπόδια που δυσχεραίνουν την κινητικότητα, ωστόσο η δράση του αυτή είναι μερική και περιστασιακή.

3.4. Πράγματι, το άρθρο 3.1 ορίζει ότι «όταν τα κράτη μέλη προβλέπουν στο σύστημά τους επαγγελματικής κατάρτισης εναλλασσόμενη κατάρτιση που περιλαμβάνει περιόδους κινητικότητας σε άλλο κράτος μέλος, θεσπίζουν τα αναγκαία μέτρα ώστε τα υπό κατάρτιση άτομα να μπορούν να επωφελούνται των ευρωπαϊκών περιόδων κατάρτισης».

Η ΟΚΕ κάνει σκόπιμο ότι η πρόσβαση στο Ευρωπαϊκό βιβλιάριο κατάρτισης πρέπει να εξασφαλιστεί σε όλα τα κράτη μέλη χωρίς εξαίρεση.

Για το σκοπό αυτό, η ΟΚΕ προτείνει στο Συμβούλιο να καλέσει τα κράτη μέλη να εντάξουν, το καθένα στο δικό του σύστημα εναλλασσόμενης κατάρτισης, περιλαμβανομένης της μαθητείας, τη δυνατότητα περιόδων κατάρτισης σε άλλα κράτη μέλη, όταν αυτό δεν προβλέπεται ήδη.

Εξάλλου, η ΟΚΕ προτείνει στην Επιτροπή:

- να διευρύνει τη νομική βάση της πρότασής της προχωρώντας πιο πέρα απ' το άρθρο 127 της Συνθήκης. Θα ήταν χρήσιμο, προς το σκοπό αυτό, να εξεταστούν τα άρθρα 48 και 51 της Συνθήκης 7

- να εξετάσει την πιθανότητα εφαρμογής των κοινοτικών κανονιστικών διατάξεων σχετικά με την ελεύθερη κυκλοφορία των εργαζομένων ή των φοιτητών, και ιδιαίτερα ως προς τα ζητήματα του δικαιώματος παραμονής, του δικαιώματος εργασίας, της ασφάλειας, και της κοινωνικής προστασίας 7

- να θεωρήσει τα άτομα που χρησιμοποιούν το ευρωπαϊκό βιβλιάριο κατάρτισης ως φοιτητές με την έννοια της οδηγίας 93/96/ΕΟΚ που αφορά το δικαίωμα παραμονής των φοιτητών, ούτως ώστε να μπορούν να επωφελούνται από τις διατάξεις αυτές.

3.5. Οπωσδήποτε, η ΟΚΕ εκφράζει την έκπληξη και την αποδοκιμασία της για το γεγονός ότι, σύμφωνα με την προτεινόμενη απόφαση, το σύστημα του «ευρωπαϊκού βιβλιαρίου κατάρτισης» θα απευθύνεται αποκλειστικά στα άτομα των οποίων το κράτος μέλος προέλευσης αναγνωρίζει, εκ των πραγμάτων, την εναλλασσόμενη κατάρτιση ή τη μαθητεία που περιλαμβάνουν περιόδους κατάρτισης σε ένα άλλο κράτος μέλος.

3.6. Η ΟΚΕ επαναλαμβάνει την πρότασή της σχετικά με τη δημιουργία νομικού πλαισίου που να εξασφαλίζει νομοθετικά την ισότητα των ατόμων που εκπαιδεύονται στην Ευρώπη από όποιο κράτος μέλος και εάν προέρχονται, και το οποίο θα οδηγούσε σε αισθητό βαθμό στην άρση των εμποδίων που παρακωλύουν την κατάρτιση που προσφέρεται σε ένα άλλο κράτος μέλος, ειδικά ως προς την αναγνώριση των ενδοκοινοτικών διπλωμάτων, πέρα από το «ευρωπαϊκό βιβλιάριο κατάρτισης».

3.7. Ως εκ τούτου, η ΟΚΕ εκφράζει τη λύπη της για το γεγονός ότι η Επιτροπή, στην υπό εξέταση πρόταση απόφασης, δεν απαριθμεί, διευκρινίζοντας το περιεχόμενό τους, ορισμένα κριτήρια ποιότητας ή σημεία αναφοράς που θα συνέβαλαν στη διαφάνεια και την αναγνώριση των ενδοκοινοτικών διπλωμάτων που χορηγούνται μέσω της εναλλασσόμενης κατάρτισης, περιλαμβανομένης της μαθητείας χωρίς να θίγονται οι αρμοδιότητες των κρατών μελών οι οποίες ορίζονται στο άρθρο 127 της Συνθήκης.

Βέβαια, η επικύρωση της ειδίκευσης προϋποθέτει τον κοινό προσδιορισμό:

- των στόχων στους οποίους αποβλέπουν οι ευρωπαϊκές περίοδοι κατάρτισης (ικανότητες και δεξιότητες που πρέπει να αναπτυχθούν...) 7

- ενός πλαισίου γενικών κατευθύνσεων για τις περιόδους κατάρτισης (πού πρέπει να δοθεί ιδιαίτερη βαρύτητα για κάθε είδος κατάρτισης, ποιος πρέπει να είναι ο στόχος της ευρωπαϊκής κατάρτισης...) 7

- των διαδικασιών επικύρωσης: η επικύρωση θα πρέπει να επισφραγίζει ένα συγκεκριμένο τμήμα, μία ενότητα της συνολικής περιόδου της κατάρτισης.

Αυτός ο προσδιορισμός, όπως και η επικύρωση, πρέπει να είναι διαφοροποιημένος, ανάλογα με το εάν πρόκειται για μαθητεία ή εναλλασσόμενη κατάρτιση. Στον προσδιορισμό πρέπει να συμμετέχουν οι δημόσιοι και ιδιωτικοί φορείς που διαχειρίζονται την εναλλασσόμενη κατάρτιση ή τη μαθητεία σε ορισμένα κράτη μέλη.

Η επικύρωση θα πρέπει να επιτυγχάνεται με την χορήγηση εγγράφου που να πιστοποιεί συγκεκριμένες ικανότητες και να αναγνωρίζεται σε όλα τα κράτη μέλη.

Για το σύνολο αυτής της διαδικασίας, είναι απαραίτητη η παρέμβαση των κοινωνικών εταίρων. Γενικά, η συμμετοχή τους στο κάθε κράτος μέλος είναι απαραίτητη προϋπόθεση για την επιτυχία του μηχανισμού οργάνωσης των διαφόρων μορφών κατάρτισης και κυρίως αυτών που περιλαμβάνουν το Ευρωπαϊκό βιβλιάριο κατάρτισης.

3.8. Εξάλλου, η ΟΚΕ επαναλαμβάνει την πρότασή της σχετικά με τη σύσταση υποτροφιών οι οποίες θα διατίθενται από επιχειρήσεις σε όλα τα άτομα που παρακολουθούν εναλλασσόμενη κατάρτιση, συμπεριλαμβανομένης της μαθητείας. Οι υποτροφίες αυτές θα έδιναν αξιοπιστία στην ανάπτυξη της κινητικότητας, ενώ παράλληλα θα διευκόλυναν τη ρύθμιση της ροής των ανταλλαγών.

3.9. Οπωσδήποτε, είναι σκόπιμο να εξαλειφθούν όλες οι ασάφειες και να διευκρινιστούν τα νομικά μέσα με τα οποία το ευρωπαϊκό βιβλιάριο κατάρτισης μπορεί να εφαρμοστεί, χωρίς εξαιρέσεις, στο σύνολο των κρατών μελών. Η απαίτηση αυτή δεν αντιφάσκει με τον εθελοντικό χαρακτήρα του εν λόγω μέτρου.

3.10. Η ΟΚΕ επισημαίνει ότι ο προϋπολογισμός που παρουσιάζεται στο υπό εξέταση κείμενο δεν προβλέπει καμία χρηματοδότηση για τα λειτουργικά έξοδα του ευρωπαϊκού βιβλιαρίου κατάρτισης. Κάτω απ' αυτές τις συνθήκες, η ΟΚΕ δεν είναι σε θέση να εκφέρει γνώμη σχετικά με τις δυνατότητες υλοποίησης από οικονομική άποψη. Είναι απαραίτητο να ενταχθούν τα έξοδα αυτά σε κάποιον προϋπολογισμό, είτε σε ίδιο προϋπολογισμό, είτε στα πλαίσια του προγράμματος Leonardo ή του Erasmus, χωρίς αυτό να αποβεί εις βάρος των προγραμμάτων αυτών, ούτως ώστε το ευρωπαϊκό βιβλιάριο κατάρτισης να αποκτήσει μία αξιοπιστία που να δημιουργεί την ελπίδα ότι θα υλοποιηθεί. Πόσο μάλλον που μία «ουσιαστική διάρκεια» για το πρόγραμμα αυτό πρέπει να είναι τουλάχιστον τριών εβδομάδων και να ποικίλει ανάλογα με τις ιδιαιτερότητες του κάθε επαγγέλματος και το περιεχόμενο της κατάρτισης.

3.11. Εξάλλου, η ΟΚΕ έχει απορίες ως προς το πεδίο εφαρμογής του προγράμματος Erasmus. Το πρόγραμμα αυτό, πράγματι, αφορά το δικαίωμα διαμονής και σπουδών των φοιτητών πανεπιστημίου. Η ΟΚΕ είναι της άποψης ότι θα πρέπει να διενεργηθεί έρευνα και να διατυπωθούν προτάσεις ώστε να προβλεφθεί η εφαρμογή του για τους σπουδαστές της δευτεροβάθμιας εκπαίδευσης, ή ακόμη και των ατόμων που τελούν υπό σύμβαση εναλλασσόμενης εργασίας. Η ΟΚΕ υπογραμμίζει ότι θα έδειχνε μεγάλο ενδιαφέρον για ένα Erasmus της μαθητείας.

3.12. Η ΟΚΕ εκφράζει την έκπληξή της για το γεγονός ότι δεν προβλέπεται κανένας ειδικός μηχανισμός για τις ΜΜΕ και τις βιοτεχνίες, παρόλο που αυτές βρίσκονται στο επίκεντρο του συστήματος της εναλλασσόμενης κατάρτισης, συμπεριλαμβανομένης της μαθητείας, και συνιστούν απαραίτητο παράγοντα για την ανάπτυξή της. Κατά την ΟΚΕ, η απλούστευση και η επίσπευση των διαδικασιών υποβολής αίτησης για τη συμμετοχή σε κοινοτικά μέτρα ενίσχυσης θα προωθούσαν σημαντικά τη συμμετοχή των ΜΜΕ.

3.13. Προκειμένου να βελτιωθεί η χρήση του ευρωπαϊκού βιβλιαρίου κατάρτισης, θα ήταν χρήσιμο να εκδίδεται σε τρεις κοινοτικές γλώσσες:

- τη γλώσσα της χώρας προέλευσης 7

- τη γλώσσα της χώρας υποδοχής 7

- και μία τρίτη κοινοτική γλώσσα.

3.14. Η ΟΚΕ ζητά από την Επιτροπή να καταρτίσει έκθεση αξιολόγησης μετά από δύο έτη λειτουργίας της πρωτοβουλίας «ευρωπαϊκό βιβλιάριο κατάρτισης». Εξάλλου, ζητά να της υποβληθεί η εν λόγω έκθεση για γνωμοδότηση.

4. Συμπεράσματα

4.1. Η ΟΚΕ έχει εκδώσει πολλές γνωμοδοτήσεις που αφορούν γενικά την επαγγελματική κατάρτιση. Ως εκ τούτου, αναλύει το υπό εξέταση κείμενο με βάση την εμπειρία που έχει αποκομίσει απ' αυτές.

4.2. Εκτιμά ότι το κείμενο αυτό, παρά το σημαντικό αριθμό ερωτημάτων, έχει ορθούς προσανατολισμούς, είναι όμως εντελώς ανεπαρκές για να γίνει δεκτό ως πρακτική εφαρμογή των προηγούμενων προβληματισμών, είτε της Επιτροπής είτε της ΟΚΕ.

4.3. Η ΟΚΕ εύχεται η υπό εξέταση πρόταση απόφασης να μην αποτελέσει αυτοσκοπό, καθότι συνιστά ένα μικρό μόνο μέρος του προσδιορισμού του νομικού πλαισίου το οποίο αποζητούσε, ιδιαίτερα του ειδικού νομικού πλαισίου που πρέπει να θεσπισθεί για τη μαθητεία.

4.4. Εξάλλου, δεν θα μπορούσε να δεχθεί τον αποκλεισμό ορισμένων ευρωπαίων νέων από την ενδοευρωπαϊκή κατάρτιση, για το μόνο λόγο ότι η νομοθεσία της χώρας τους δεν την προβλέπει.

4.5. Η ΟΚΕ προτείνει στην Επιτροπή να προωθήσει τον σχετικό προβληματισμό, προκειμένου να καθορίσει ένα νομικό πλαίσιο, όπως άλλωστε εξέφραζε την πρόθεση να πράξει στην ανακοίνωσή της για την προώθηση της μαθητείας στην Ευρώπη (), ώστε να προωθήσει την κινητικότητα της μαθητείας και την αναγνώριση των διπλωμάτων (έγγρ. CES 110/98). Η ΟΚΕ εξακολουθεί να αναμένει με ενδιαφέρον το αποτέλεσμα αυτού του σφαιρικού προβληματισμού. Είναι απαραίτητο να αποτραπεί η διασπορά των μέσων και να προταθεί μία αποτελεσματική σφαιρική στρατηγική για τη μαθητεία με τη μορφή συνεκτικής δέσμης μέτρων με στόχο την ανάπτυξη της μαθητείας και την εφαρμογή του συστήματος αυτού στα κράτη μέλη στα οποία δεν υπάρχει ακόμη. Για το άμεσο μέλλον, η ΟΚΕ συνιστά στην Επιτροπή να διευρύνει τη νομική βάση της πρότασης που υποβάλει το Συμβούλιο περιλαμβάνοντας τα άρθρα 48 και 51 της Συνθήκης, καθώς και την οδηγία 93/96/ΕΟΚ που αναφέρεται στο δικαίωμα διαμονής των φοιτητών.

4.6. Όσον αφορά ειδικότερα το ευρωπαϊκό βιβλιάριο κατάρτισης, η ΟΚΕ κρίνει απαραίτητο η ελάχιστη αναγνωριζόμενη διάρκεια να είναι τριών εβδομάδων, και να εξασφαλιστεί η πρόβλεψή του στον προϋπολογισμό, ώστε να του αποδοθεί μία ελάχιστη αξιοπιστία.

4.7. Η ΟΚΕ υπενθυμίζει ότι η ανάπτυξη της κινητικότητας και η επιτυχία του σχεδίου του ευρωπαϊκού βιβλιαρίου κατάρτισης εξαρτώνται από τη συμμετοχή όλων των ενδιαφερόμενων δημοσίων και ιδιωτικών παραγόντων, οι οποίοι διαχειρίζονται την εναλλασσόμενη κατάρτιση ή τη μαθητεία, στον προσδιορισμό και στην παρακολούθηση του εν λόγω σχεδίου. Εξάλλου, η ΟΚΕ θεωρεί ότι η κινητικότητα πρέπει να αφορά τόσο τα καταρτιζόμενα άτομα όσο και τους υπεύθυνους για τη μαθητεία και την κατάρτιση.

Βρυξέλλες, 29 Απριλίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() COM(97) 300 τελικό.

() ΕΕ C 95 της 30.3.1998.

() ΕΕ C 129 της 27.4.1998.